Kiállítás aTársadalmi Erdei Szolgálat relikviáiból az OEE Szakkönyvtárában

1961. szeptemberében történt, hogy a Lajos forrásnál a Ságvári-turistaházban erdész-vadász-turista találkozót tartottak. Itt vetette fel Végvári Jenő, a Pilisi Erdőgazdaság akkori igazgatója, hogy: "vegyenek részt a turisták is az erdők védelmében". E felhívást elsőként tették magukévá a Budapesti KPVDSZ Vörös Meteor turistái, élükön Dr. Pápa Miklóssal, akinek szervezése nyomán 1962. július 1-én elindult az első járőr hat fővel a budai hegyekbe az erdők védelmére. Ezzel útjára indult a Társadalmi Erdei Szolgálat (TESZ)

Elsőként a KPVDSZ Vörös Meteor kezdeményezésére Fejér megyében alakult meg a szolgálat Varró Gusztáv vezetésével, majd példájukat követték más megyék is. Így vált országos mozgalommá a TESZ.

Az első járőr elindulásának az emlékére a BTSSZ Természetvédelmi és Természetismeretei Bizottsága és a Meteor TTE 2017. június 10-én immár hagyományossá vált emléktúrát rendezett.

A programba szerepelt a Remete szurdokban Dr. Pápa Miklós emléktáblánál koszorúzás, a budapesti erdészet udvarán lévő emlékfánál, a Magaskő-kőfejtőben lévő BTSSZ természetbarát emlékhelyen ünnepi megemlékezés és koszorúzás.

Örömteli eseménnyel bővült az emléktúra, mert az Erdészetekkel együttműködő erdővédelmi feladatokat ellátó TESZ történetét bemutató relikviák kiállítására nyílt lehetőség az Országos Erdészeti Egyesület Wagner Károly Erdészeti Szakkönyvtárában, az Erdészeti Információs Központ épületének földszinti termében.

Egy vitrines szekrénybe Dr. Banizs Károly, a **Fejér megyei** Természetvédelmi Szolgálat vezetője és Telek György, a BTSSZ Természetvédelmi és Természetismereti Bizottság helyettes vezetője helyezte el a TESZ múltját és jelenét bemutató relikviákat, történeti dokumentumokat.

A Rendezvényen résztvevő budapesti természetbarátok, volt és jelenlegi TESZ tagok, természetvédelmi tevékenységben aktívan résztvevők, meghatottan tekintették meg a róluk is szóló fényképeket, emlékeket. Örömmel fogadták, hogy az OEE szakkönyvtárában a számukra oly fontos dokumentumok biztos helyre kerülnek, ahol előzetes egyeztetés után megtekinthető, és kutatható a több, mint 55 éves erdő és természetvédelmi természetbarát tevékenység dokumentumai, fotói, emlékei.

A Magyar Természetbarát Szövetség közel 3000 fős TESZ országos szervezete 1982-ben a Pro Natura kitüntetésben részesült. A TESZ hagyományait folytató Budapesti Természetbarát Sportszövetség Természetvédelmi és Természetismereti Bizottsága 2017-ben, a Föld Napja alkalmából kapta meg természetvédelmi tevékenységének elismeréseként a Pro Natura emlékplakettet. Az erről készült fényképes dokumentum, mint legfrissebb relikvia került a vitrinbe.

Külön öröm volt a résztvevők számára, hogy Dr. Sárvári János, az OEE szakkönyvtárának őre előadást tartott a könyvtár történetéről, majd lehetőség nyílt a muzeális jellegű létesítmény megtekintésére is. Az emléktúra részvevői köszönettel vették a szíves vendéglátást, a színvonalas tájékoztatást.

A résztvevők az emlékfa közelében elhelyezett emléktáblánál rövid megemlékezést tartottak a TESZ történetére és tagjaira, vezetőire emlékezve. A Meteor Természetbarátok Turista Egyesülete részéről Lugosi Zoltán, a BTSSZ képviseletében Dr. Balogh Istvánné koszorúzott majd folytatódott az emléktúra.

Telek György